b"\n_START_ARTICLE_\nDing Junhui\n_START_SECTION_\nNuori lahjakkuus ja Kiinan ykk\xc3\xb6spelaaja\n_START_PARAGRAPH_\nDing aloitti snookerin pelaamisen yhdeks\xc3\xa4nvuotiaana, kun h\xc3\xa4n tylsistyneen\xc3\xa4 osallistui is\xc3\xa4ns\xc3\xa4 ja heid\xc3\xa4n yst\xc3\xa4viens\xc3\xa4 peliin. H\xc3\xa4n harjoittelee peli\xc3\xa4 kahdeksan tuntia p\xc3\xa4ivitt\xc3\xa4in ja vuonna 2003 h\xc3\xa4nest\xc3\xa4 tuli Kiinan ykk\xc3\xb6spelaaja.\n_START_SECTION_\nAlle 21-vuotiaiden maailmanmestari\n_START_PARAGRAPH_\nDing nousi kansainv\xc3\xa4liseen tietoisuuteen vuonna 2002, kun h\xc3\xa4n voitti Aasian alle 21-vuotiaiden mestaruuden, Aasian mestaruuden ja IBSF Worldin alle 21-vuotiaiden mestaruuden. H\xc3\xa4n aloitti ammattilaisuran syyskuussa 2003, kun lajin kattoj\xc3\xa4rjest\xc3\xb6 World Snooker Association my\xc3\xb6nsi h\xc3\xa4nelle pelioikeuden ammattilaisten Main Tourilla (ammattilaisten p\xc3\xa4\xc3\xa4kiertue).\n_START_SECTION_\nWembleylle kutsuttu pelaaja\n_START_PARAGRAPH_\nHelmikuussa 2004 Ding p\xc3\xa4\xc3\xa4si villill\xc3\xa4 kortilla mukaan Lontoon Masters-turnaukseen, jossa h\xc3\xa4n voitti ensimm\xc3\xa4isell\xc3\xa4 kierroksella Joe Perryn. Seuraavalla kierroksella h\xc3\xa4n h\xc3\xa4visi niukasti 6-5 Stephen Leelle johdettuaan ottelua jo erin 2-5. T\xc3\xa4m\xc3\xa4 teki vaikutuksen moniin kommentaattoreihin, jotka sittemmin ennakoivat h\xc3\xa4nest\xc3\xa4 tulevaa maailmanmestaria.\n_START_SECTION_\nTurnausvoittaja\n_START_PARAGRAPH_\nMaaliskuussa 2005 h\xc3\xa4n juhli 18-vuotissyntym\xc3\xa4p\xc3\xa4iv\xc3\xa4\xc3\xa4ns\xc3\xa4 p\xc3\xa4\xc3\xa4sem\xc3\xa4ll\xc3\xa4 villin kortin pelaajana China Open -turnauksen finaaliin. H\xc3\xa4n voitti finaalissa seitsenkertaisen maailmanmestarin ja monien mielest\xc3\xa4 kaikkien aikojen snooker-pelaajan Stephen Hendryn lukemin 9-5 hankkien n\xc3\xa4in ensimm\xc3\xa4isen ranking-turnausvoittonsa .\n_START_SECTION_\n147 suorittanut turnausvoittaja\n_START_PARAGRAPH_\nKauden 2006/2007 Ding aloitti voittamalla kauden avausturnauksen Northern Ireland Trophyn. Finaalissa h\xc3\xa4n l\xc3\xb6i kaksinkertaisen maailmanmestarin ja tuolloin ranking-listalla sijalla 3 olleen Ronnie O'Sullivanin erin 9-6 . Tammikuussa 2007 Saga Insurance Masters -kutsuturnauksessa (joka on palkintorahassa toiseksi sijoittuva turnaus) Ding eteni finaaliin, mutta h\xc3\xa4visi tuolloin Ronnie O'Sullivanille selke\xc3\xa4sti erin 10-3. T\xc3\xa4m\xc3\xa4 finaalitappio ja varsinkin yleis\xc3\xb6n huono k\xc3\xa4yt\xc3\xb6s Dingi\xc3\xa4 kohtaan n\xc3\xa4ytti vaikuttavan Dingin pelitasoon koko loppukauden . Turnauksen aiemmissa vaiheissa Ding oli ollut selke\xc3\xa4sti vakuuttavin pelaaja saavuttaen my\xc3\xb6s maksimibreikin turnauksen aikana . O'Sullivanin kannattajien huonosta k\xc3\xa4yt\xc3\xb6ksest\xc3\xa4 huolimatta O'Sullivan kannattajiaan paheksuen kannusti Dingi\xc3\xa4 ja sanoi pelin j\xc3\xa4lkeen haastattelussa, ett\xc3\xa4 Ding tulee viel\xc3\xa4 urallaan varmasti voittamaan useita maailmanmestaruuksia. Kauden p\xc3\xa4\xc3\xa4tteeksi Ding oli kuitenkin nostanut itsens\xc3\xa4 upealla alkukauden pelill\xc3\xa4\xc3\xa4n 10 parhaan pelaajan joukkoon, sijalle 9 ranking-listalla. T\xc3\xa4m\xc3\xa4 on yksi nopeimpia nousuja ammattilaisten kuumimpaan k\xc3\xa4rkeen.\n_START_SECTION_\nTop 16 -pelaaja\n_START_PARAGRAPH_\nKausi 2007/2008 k\xc3\xa4ynnistyi kohtalaisesti, kun Ding eteni 16 parhaan joukkoon Roewe Shanghai Masters - ja Northern Ireland Trophy -turnauksissa. H\xc3\xa4n kykeni nostamaan t\xc3\xa4st\xc3\xa4 pelitasoaan ja eteni sek\xc3\xa4 Maplin UK Championship - ett\xc3\xa4 Saga Insurance Masters -turnauksissa puoliv\xc3\xa4lieriin (8 parasta) saakka. Kausi eteni hyvin tasaisesti ilman suurempia voittoja, mutta Ding ker\xc3\xa4si kuitenkin yhteens\xc3\xa4 yli 15\xc2\xa0000 ranking-pistett\xc3\xa4. Maailmanmestaruusturnauksessa Dingill\xc3\xa4 k\xc3\xa4vi huono arpaonni ensimm\xc3\xa4isell\xc3\xa4 kierroksella, sill\xc3\xa4 h\xc3\xa4n sai vastaansa upean kauden pelanneen Marco Fun. Ding onnistui kuitenkin tiukassa aasialaiskamppailussa voittamaan t\xc3\xa4m\xc3\xa4n ottelun ja eteni 16 parhaan joukkoon, jossa kuitenkin kuusinkertainen maailmanmestari Stephen Hendry osoitti olevansa yh\xc3\xa4 huipputason turnauspelaaja pudottaen Dingin jatkosta erin 13-7 . Kauden p\xc3\xa4\xc3\xa4tteeksi j\xc3\xa4rjestettiin Kiinassa ensimm\xc3\xa4ist\xc3\xa4 kertaa Jiangsu Classic -kutsuturnaus, jonka finaalissa Ding kaatoi Mark Selbyn ._NEWLINE_Kausi 2008/2009 ei l\xc3\xa4htenyt k\xc3\xa4yntiin Dingin osalta kovinkaan hyvin, sill\xc3\xa4 h\xc3\xa4n h\xc3\xa4visi jo ensimm\xc3\xa4isen ottelunsa Northern Ireland Trophy-turnauksessa Belfastissa ja kotiturnauksessaan Shanghai Mastersissa Kiinassa. London Royal Watches Grand Prix -turnauksessa Ding kuitenkin sai taas juonesta kiinni edeten nelj\xc3\xa4nnesfinaaliin. Bahrain Championship -turnauksen Ding j\xc3\xa4tti kokonaan v\xc3\xa4liin, mutta Maplin UK Championship -turnauksessa Ding osoitti l\xc3\xa4hipelins\xc3\xa4 toimivan, sill\xc3\xa4 h\xc3\xa4n teki toisella kierroksella uransa toisen maksimibreikin John Higginsi\xc3\xa4 vastaan pelaamassaan ottelussa . Ding pelasi kauden p\xc3\xa4\xc3\xa4tytty\xc3\xa4 j\xc3\xa4lleen Jiangsu Classic' '-kutsuturnauksen finaaliin, mutta t\xc3\xa4ll\xc3\xa4 kertaa voittajaksi selviytyi Mark Allen ._NEWLINE_Kauden 2009/2010 alkupuolisko oli pitk\xc3\xa4st\xc3\xa4 aikaa Dingin osalta vakuuttavaa. Grand Prix tuotti finaalipaikan, mutta voitto j\xc3\xa4i saavuttamatta, kun Australian Neil Robertson otti uransa nelj\xc3\xa4nnen voittopokaalin . Heti seuraava syyskauden p\xc3\xa4\xc3\xa4tt\xc3\xa4v\xc3\xa4 Pukka Pies UK Championship tuotti toisen per\xc3\xa4kk\xc3\xa4isen finaalin, jota Ding ei suostunut h\xc3\xa4vi\xc3\xa4m\xc3\xa4\xc3\xa4n. H\xc3\xa4n voitti jo nelj\xc3\xa4nnen ranking-turnauksensa, ja t\xc3\xa4m\xc3\xa4n toiseksi arvostetuimman jo toista kertaa, nuoresta i\xc3\xa4st\xc3\xa4\xc3\xa4n huolimatta. Finaalissa kaatui hallitseva maailmanmestari John Higgins erin 10-8 . Vuoden 2010 aloittava kutsuturnaus The Masters tuotti pettymyksen, koska Ding h\xc3\xa4visi Wembleyll\xc3\xa4 jo ensimm\xc3\xa4isen ottelunsa. Kotimaassaan h\xc3\xa4n eteni China Openissa jo kolmatta kertaa t\xc3\xa4ll\xc3\xa4 kaudella finaaliin, mutta kovaa paluuta tehnyt walesil\xc3\xa4ismestari Mark Williams otti pitk\xc3\xa4st\xc3\xa4 aikaa turnausvoiton p\xc3\xa4\xc3\xa4kiertueella . Maailmanmestaruuskisat j\xc3\xa4iv\xc3\xa4t Dingin osalta jo toiselle kierrokselle, kun tappio tuli aina mestaruuteen edenneelle Neil Robertsonille ja Grand Prix\xe2\x80\x99n revanssi j\xc3\xa4i n\xc3\xa4in ottamatta .\n_START_SECTION_\nMasters-voittaja\n_START_PARAGRAPH_\nKaudelle 2010/2011 lasketussa, mutta varhain kes\xc3\xa4ll\xc3\xa4 pelattavassa Wuxi Classic -turnauksessa Ding esiintyi j\xc3\xa4lleen edukseen. H\xc3\xa4n eteni kolmatta kertaa per\xc3\xa4kk\xc3\xa4in turnauksen finaaliin, jossa kuitenkin Shaun Murphy voitti niukasti erin 9-8 . Ding on t\xc3\xa4h\xc3\xa4n menness\xc3\xa4 pelannut kyseisen turnauksen jokaisessa finaalissa. Syksyn aikana ei suurtunausvoittoja tullut lis\xc3\xa4\xc3\xa4, mutta pienturnauksessa Star Xing Pai Players Tour Championship 5 Ding voitti Sheffieldin finaalissa Jamie Jonesin erin 4-1 . UK Championship p\xc3\xa4\xc3\xa4ttyi Dingin osalta t\xc3\xa4ll\xc3\xa4 kertaa jo toisella kierroksella . Tammikuussa 2011 Ding eteni toista kertaa urallaan Ladbrokes Mobile Mastersin finaaliin ja voitti erin 10-4 Wembleyll\xc3\xa4, jossa Marco Fu ei kyennyt vastaamaan Dingin hurjaan vireeseen .\n_START_SECTION_\nAggressiivisuutta ja lahjakkuutta\n_START_PARAGRAPH_\nDing on eritt\xc3\xa4in hy\xc3\xb6kk\xc3\xa4\xc3\xa4v\xc3\xa4 pelaaja ja harvoin j\xc3\xa4tt\xc3\xa4\xc3\xa4 yritt\xc3\xa4m\xc3\xa4tt\xc3\xa4 pussitusta pitk\xc3\xa4nk\xc3\xa4\xc3\xa4n matkan p\xc3\xa4\xc3\xa4st\xc3\xa4 kohdepallosta. H\xc3\xa4n on my\xc3\xb6s eritt\xc3\xa4in taitava break builder, ja t\xc3\xa4st\xc3\xa4 todisteena on my\xc3\xb6s kuusi maksimibreikki\xc3\xa4 ammattilaisturnaustasolla. Lis\xc3\xa4ksi Ding oli tehnyt yli 100 sadan pisteen ylitt\xc3\xa4v\xc3\xa4\xc3\xa4 ly\xc3\xb6ntisarjaa jo kolmannen ammattilaiskautensa aikana. Asiantuntijat pit\xc3\xa4v\xc3\xa4t h\xc3\xa4nt\xc3\xa4 poikkeuksellisen lahjakkaana pelaajana. Ding harjoittelee usein maanmiehens\xc3\xa4 Liang Wenbon kanssa.\n_START_SECTION_\nTurnausvoitot\n_START_PARAGRAPH_\nAlle 21-vuotiaana kolmessa ensimm\xc3\xa4isess\xc3\xa4 voittamassaan finaalissa Ding voitti supert\xc3\xa4hdet Stephen Hendryn, Steve Davisin sek\xc3\xa4 Ronnie O'Sullivanin. Nelj\xc3\xa4sk\xc3\xa4\xc3\xa4n pokaali ei 22-vuotiaana tullut helppoa vastustajaa vastaan, vaan finaalivastuksena oli John Higgins. Ding on siis voittamissaan ranking-finaaleissa p\xc3\xa4ihitt\xc3\xa4nyt nykypelaajista kaikki nelj\xc3\xa4 eniten maailmanmestaruuksia voittanutta pelaajaa."